*A*) Ordinatio Capituli generalis praesentis, anni Domini 1541. *Diffinitores* : de **Cistercio** de Rota, de Miratorio, de Buxeria, monasteriorum abbates ; loco domini de **Firmitate**, de Maceriis, de Igniaco, de Caladia, monasteriorum abbates ; de **Pontigniaco**, de Quinciaco, de Theoloco, monasteriorum abbates ; de **Claravalle**, de Frigidomonte, de Monte Sanctae Mariae, monasteriorum abbates ; de **Morimundo**, de Bithania, de Insula, monasteriorum abbates. *Confessores* : de Bithania, de Theoloco, monasteriorum abbates. *Receptores excusationum* : de Quinciaco, de Bellavalle, monasteriorum abbates. *Magistri caeremoniarum* : de Morimundo monasterii abbas ; prior, subprior et cantor Cistercii. *Notarii abbates* : de Loco Dei, s. th. pr., de Bellavalle, monasteriorum abbates. *Auditores computationum* : de Cheminione monasterii abbas ; cellerarius et bursarius Cistercii. *Promotor causarum* : provisor collegii S. Bernardi Parisiis, s. th. pr. *Portarius diffinitorii* : magister Nicolaus Guérin, s. th. pr., prior et professus Pontigniaci. *Notarii ad pedes* : fratres Ioannes de Divione, Ioannes de Divione, Cistercii professi. * * * Ex parte dominorum Diffinitorum praesentis Capituli generalis praecipitur sub poena excommunicationis ac Ordinis censuris omnibus dicti Ordinis personis, quae pecunias aliquas pro solvendis contributionibus aut redditibus ad praesens generale Capitulum detulerint, easdem ante crastinum prandium tradant auditoribus computationum ab eodem Capitulo deputatis. Datum Cistercii sub affixione contrasigilli dicti Capituli die 16 mensis maii, anno Domini 1541. * * * *B*) Nomina abbatum Capituli generalis huius anni 1541. — de Pontigniaco, de Claravalle, de Morimundo, de Maceriis, utr. iuris doct., de Loco Dei, s. th. pr., de Igniaco, de Miratorio, de Buxeria Eduensi, de Rota, de Bellavalle, de Frigidomonte, de Monte Sanctae Mariae, de Quinciaco, de Cheminione, de Theoloco, de Insula, de Caladia, de Bithania. Praedicti abbates sunt numero octodecim. * * * Anno Domini millesimo quingentesimo quadragesimo primo, die sexta decima mensis maii, in Capitulo generali apud Cistercium celebrato, statuta sunt et diffinita quae sequuntur. ORATIONES 1.  Primo, pro sanctissimo … etc. 2.  Praeterea pro serenissimo … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. DIFFINITIONES GENERALES 6.  Nos, Diffinitores Capituli generalis … *etc.* et est talis : Cum totus Ordo noster … *etc.* necnon in summa novi debiti, quae fuerit inventa ex computationibus ultimis per Rmum nostrum defunctum in proximo generali Capitulo auditis, defalcato prius sibi aut commissariis ab illo aut Capitulo generali deputatis ex contributionibus annuis soluto, in plenaria Ordinis potestate. Datum in diffinitorio nostro Cisterciensi, anno, mense et die praedictis. 7.  Cum ex debitae visitationis et reformationis officio totius religionis vigor et forma conservetur, ne in his temporum discriminibus nostrae religionis decor pessumeat, sed semper in suo regulari tenore conservetur felicius, praesens generale Capitulum dominis tribus, qui praesenti Capitulo interfuerunt, praedicti Ordinis nostri monasteria, quae sunt in sequentibus patriis et provinciis dispersa auctoritate ipsius Capituli visitanda et reformanda committit secundum apostolica privilegia et statuta nostri Ordinis, nempe domino de Pontigniaco monasteria in patria Nivernensi ac provinciis Bituricensi, Turonensi, Burdegalensi, Tolosana, Lugdunensi et Narbonensi ; domino de Claravalle monasteria sita in provinciis Remensi, Rothomagensi, Turonensi et patria Leodiensi ; domino vero de Morimundo monasteria sita in provinciis Coloniensi et Trevirensi ac Lugdunensi, Delphinatu et provincia Provinciae, necnon in ducatu Lotharingiae, Barri et Sabaudiae, una cum his quae sunt in comitatu Burgundiae, auctoritatem particularium commissariorum, quamdiu in dictis ipsi domini primi visitabunt, suspendens, in plenaria Ordinis potestate. 8.  Ne quibus opus erit in posterum diffinitionibus nostris graventur in perquirendis notariis abbatibus, praesens generale Capitulum dat notariis ad pedes, in absentia notariorum abbatum, auctoritatem et potestatem transcribendi ipsas diffinitiones sub signis suis manualibus, ac transumpta [transsumpta] huiusmodi faciendi, quibus eam vult adhiberi fidem, quae transumptis [transsumptis] manu notariorum abbatum subsignatis adhibetur, in plenaria, *etc.* 9.  Commissiones ad visitandum et recipiendum contributiones, praesens generale Capitulum perinde ac in ultimo Capitulo decernit continuandas, usque ad aliam dispositionem, in plenaria, *etc.* 10.  Iuxta tenorem articuli in ultimo generali Capitulo habiti super excusatione eorum qui se litteratorie excusarunt, et non comparuerunt, tam in praesenti quam in novissime lapso Capitulo, praesens decernit ac diffinit illos denuo et de novo citari per commissarios Ordinis ubilibet existentes ad sequens generale Capitulum, quod nunc indicitur fieri anno proximo, loco et tempore consuetis, cum intimatione quod sive venerint sive non, et non obstante eorum absentia, providebit generale Capitulum super his, quae videbuntur Ordini necessaria ; et nihilominus contra eos, qui non interfuerint, procedetur secundum poenas apostolicis privilegiis et Ordinis statutis indictas, in plenaria, *etc.* TRACTATUUM CONFIRMATIONES 11.  Contractum initum et transactum inter Rmum D. cardinalem de Castellione, abbatem commendatarium monasterii Vallislucentis, ac eius conventum ex una, et Franciscum Lanoix et Ioannem Corsier, ex altera partibus, praesentibus annexum, visis informationibus super commodo vel incommodo illius per abbatem de Quinciaco ad hoc commissum factis, praesens generale Capitulum approbat, ratificat et confirmat, in plenaria, *etc.* 12.  Idem, inter dictos cardinalem et conventum Vallislucentis, et Nicolaum Pierre. 13.  Idem, contra Ioannem Cobyas, et Dionysiam eius uxorem, Ioannem et Constantinum Les Courtois, et eorum consortes. 14.  Idem, inter praedictos et Anthonium Gaulteron. 15.  Idem, de contractu inter praedictos et Sebastianum Dautegny, Ioannem Hubert, et eorum consortes. 16.  Idem, de contractu inter praedictos et Nicolaum Quanart, Petrum Quanart, Colinetum Merat, Ioannem et Stephanum Le Marcheratz. 17.  Idem, de contractu inter praedictos et Cristandum Merle, Franciscam defuncti Mathei Merle relictam. 18.  Idem, de contractu inter praedictos et Claudium Leveau et Vincentium Clement. 19.  Idem, de contractu inter praedictos et Stephanum Jenbert et Petrum Merrier. 20.  Idem, de contractu inter praedictos et Claudium Clonam, Michaelem Alaix, et nobilem virum Ioannem de Treilles et eorum consortes. 21.  Idem, de contractu inter praedictos et Guillelmum Bernard, Thenein (?) Poytreau, et eorum consortes. 22.  Idem, de contractu inter praedictos et Robertum Thoraillet, Mersandum Pasteraeu et Symonem de la Fontaine, et eorum consortes. 23.  Idem, de contractu inter praedictos et Stephanum Rossat et Catharinam relictam defuncti Perinot Sevestre. 24.  Idem, de contractu inter praedictos et Oliverium Adam, Petrum Joy, et eorum consortes. 25.  Idem, de contractu inito inter praedictos et Petrum Macherat eiusque consortes. 26.  Idem, de contractu inito inter praedictos et Claudium Leveau, Nicolaum Girard, Lupum Casteau, Bernardum Defrigolle, et eorum consortes. 27.  Idem, de contractu inito inter praedictos et Natalem Gaucher, eiusque consortes. 28.  Idem, inter praedictos et Ioannem Bragelongue et Charleta eius uxore. 29.  Contractum initum et transactum inter dominum abbatem et conventum de Claravalle ex una, et Agnetem Le Tartier, burgensem Trecensem, relictam Petri Largentier, civis dum viveret Trecensis, ex altera partibus, praesenti confirmationi annexum, visis diligenter informationibus super eo, per abbatem de Bullencuria, ad hoc commissum et deputatum, factis, praesens generale Capitulum laudat, approbat, ratificat et confirmat, in plenaria, *etc.* 30.  Contractum initum et transactum inter provisorem et eos qui sunt de consilio collegii S. Bernardi, ac procuratorem et receptorem eiusdem ex una, et magistrum Nicolaum Champaigne ex altera partibus, cui praesentes annectuntur, praesens generale Capitulum approbat, *etc. ut supra*. 31.  Contractus initos et confectos inter venerabiles abbatem et conventum monasterii B. M. de Quinciaco dicti Ordinis nostri ex una, et Petrum Berthier, mercatorem de Cocheyo et uxorem eius ex altera partibus, annexos, visis informationibus super commodo vel incommodo illorum, per abbatem de Marcilliaco ad hoc commissum, factis … approbat, *etc. ut supra*. 32.  Contractum initum et transactum inter abbatem et conventum de Caricampo ex una, et Ioannem Le Vasser civem de Dorlans ex altera partibus, super quodam loco seu masura, vulgo nuncupata locus de Haulces, in dicto oppido de Dorlans, quam praedictus Le Vasser accepit ad perpetuum censum seu redditum a dictis abbate et conventu, prout plenius continetur in litteris quibus praesentes annectuntur, visis prius informationibus et relatione abbatis de Longovillari ad hoc commissi et deputati, praesens generale Capitulum approbat, *etc.* [ELECTIONUM] CONFIRMATIONES 33.  Viso electionis post mortem sororis Barbarae Van den Heeden, quondam ultimae abbatissae et pacificae monasterii de Zwiveke, nostri Ordinis Cisterciensis in Cameracensi dioecesi, anno 1540, die tertia aprilis, abbate de Loco S. Bernardi praeside, factae decreto, quo constat sororem Claram Enereas, religiosam professam ipsius monasterii de Zwiveke, in abbatissam eiusdem monasterii canonice esse electam, ipsam electionem et omnia inde secuta tamquam canonicam et nostrae religioni ac laudabilibus consuetudinibus in talibus servari solitis consona, praesens generale Capitulum laudat, approbat, ratificat et confirmat, suae auctoritatis decretum adiiciens, ac supplens omnes et singulos defectus, quos de iure potest, si qui forsan in dicta electione intervenerint, sine tamen praeiudicio iuris et auctoritatis matris Cistercii eius superioris immediati, in plenaria, *etc.* 34.  Institutionem, provisionem seu collationem officii bidellatus collegii S. Bernardi Parisiis, cum iuribus, emolumentis, fructibus et pertinentiis per felicis recordationis Rmum novissime defunctum factam magistro Nicolao Champaigne, cui praesentes annectuntur, praesens generale Capitulum approbat, *etc.* 35.  Professionem dudum cum consensu maioris partis conventus monasterii de Bolbona in eodem monasterio emissam per fratrem Anthonium Morin, quondam monasterii de Villalonga religiosum, iuxta declarationem a Rmo dudum defuncto quondam super ea professione factam, cui praesentes annectuntur, una cum attestatione consensus bonae partis conventus de Bolbona, praesens generale Capitulum approbat, *etc.* 36.  In locum magistri Ioannis Legrant, quondam ultimi et immediati receptoris et procuratoris collegii S. Bernardi Parisiis, praesens generale Capitulum subrogat magistrum Franciscum Barberot, ac procuratorem et receptorem dicti collegii instituit cum onere et honore et stipendiis solitis usque ad aliam Rmi aut Capituli generalis Ordinis nostri dispositionem, in plenaria, *etc.* 37.  Contractum initum inter provisorem et eos qui sunt de consilio collegii S. Bernardi Parisiis una cum procuratore et receptore eiusdem ex una, et abbatem de Frigidomonte ex altera partibus, super locatione domus antiquae, quae est in prima porta dicti collegii una cum eius pertinentiis facta ad vitam dicti abbatis de Frigidomonte, prout plenius continetur in litteris, quibus praesentes annectuntur, praesens generale Capitulum approbat, ratificat et confirmat. Quantum vero ad conventionem inter dictas partes factam super nova domo, quae est illi antiquae vicina, ordinat, quod dicta domus expensis abbatis ipsius de Frigidomonte perficietur, quam citius fieri poterit ; et pro locatione ipsius novae domus tenebitur dictus abbas singulis annis solvere eidem collegio triginta libr. turon. deducendas sibi tam super summam 400 libr. turon. de quibus amplior fit mentio in ipso contractu, quam super expensas per ipsum faciendas in perfectione dictae domus novae. Conventumque fuit, si contigeret, quod Deus avertat ! eum mori ante completam praedictarum expensarum defalcationem, eas ex nunc prout ex tunc a praedicto abbate auctoritate Capituli dari et dimitti collegio, sic quod eius successor vel conventus Frigidimontis nihil super his expensas poterunt repetere. Conventum est similiter et praedicti Capituli auctoritate confirmatum, quod praedictus abbas de Frigidomonte nihil tenebitur solvere pro saepius dictae novae domus locatione hinc ad duos annos, in plenaria, *etc.* COMMISSIONES AD INQUIRENDUM 38.  Praesens generale Capitulum contractum cui praesentes annectuntur initum inter abbatem commendatarium et conventum de Bolbona ex una, et Bernardum Vinhas loci de Massiis ex altera partibus, visitandum deque commodo vel incommodo dicti monasterii diligenter inquirendum et informandum, ipsumque contractum secundum quod iuris et rationis erit confirmandum vel infirmandum abbati de Calercio, aut alicui ex abbatibus proximioribus committit, in plenaria, *etc.* 39.  Ad supplicationem nobis factam ex parte magistri Georgii Saudrier, poscentis sibi dari ad censum locum seu aream ad collegium nostrum S. Bernardi Parisiis pertinentem, ipsius collegii horto adhaerentem et contiguam viduae et haeredibus magistri Natalis Megessier, praesens generale Capitulum committit dominum Frigidimontis ad inquirendum de commodo vel incommodo, et una cum provisore et iis qui sunt de consilio ipsius collegii de dicto loco seu area disponendum et faciendum, quod melius sibi visum fuerit pro utilitate collegii, aut referendum in proximo generali Capitulo, in plenaria, *etc.* 40.  Abbatibus de Quinciaco, de Pietate et de Bullencuria, et eorum cuilibet in solidum, praesens generale Capitulum committit, ut diligenter inquirant de contractu inito et transacto inter abbatem et conventum de Claravalle ex una, et Nicolaum Largentier, civem Trecensem, ex altera partibus, cui quidem contractui praesentes annectuntur, et fideliter referant in proximo generali Capitulo super illius confirmatione vel infirmatione processuro, prout iuris erit et rationis, in plenaria, *etc.* 41.  Ad idem, de tractatu transacto inter dictos abbatem et conventum de Claravalle ex una, et Edmundum Largentier, civem Trecensem, ex altera partibus. 42.  Ad idem, de contractu inito et transacto inter dictos abbatem et conventum de Claravalle ex una, et Agnetem Le Tartier, viduam Petri Largentier, quondam civis Trecensis, ex altera paribus. 43.  Venerabiles dominos abbates de Pontigniaco, de Quinciaco et de Pietate ad per eos et eorum quemlibet in solidum informandum, inquirendum super quibusdam contractibus dudum initis et confectis inter abbatem et conventum monasterii Vallis lucentis hinc, et nobilem virum Iacobum de la Bereville scutiferum, dominum du Vieux Vergier, inde, et inquisitionibus factis super commodo vel incommodo dictae ecclesiae Vallis lucentis eos per duos eorum simul confirmandum, infirmandum, ad Capitulum generale referendum, aut quidquid eis super hoc visum fuerit expedire faciendum, conscientiam eorum super hoc onerando, praesens generale Capitulum ordinat et committit, in plenaria, *etc.* 44.  Abbatibus de Rigniaco, Quinciaco, Leziniis et Marcilliaco, et eorum cuilibet in solidum, praesens generale Capitulum committit, ut diligenter inquirant et se informent de tractatu et contractu nuper inito et transacto inter abbatem et conventum de Pontigniaco ex una, et Nicolaum Dalenson, civem et hospitem Antissiodorensem, ex altera partibus, super medietaria seu firma de Fouchières, et ad fideliter referendum in proximo generali Capitulo super illios confirmatione vel infirmatione processuro, prout iuris fuerit et rationis, in plenaria, *etc.* 45.  Ad idem, abbatibus de Claravalle, de Quinciaco, Rigniaco, de Leziniis, et cuilibet eorum in solidum committitur, ut inquirant et referant de tractatu inito inter abbatem et conventum de Fonteneto ex una, et Nicolaum Berthier ex altera partibus, super terragio, Lebuisson vulgariter nuncupato, iuxta Nucerias. 46.  Ad idem, abbatibus de Rigniaco, Quinciaco, Leziniis et de Marcilliaco, et eorum cuilibet in solidum, praesens generale Capitulum committit super contractu inito inter abbatem et conventum de Pontigniaco ex una, et Croilum de Vaulx et altera partibus, super 28 arpentis terrae Dumaso, a grangia de Villers antea dependentibus. 47.  Contractum initum et transactum inter Rmum dominum episcopum Lemovicensem, abbatem commendatarium monasterii de Escallariis ac eius conventum ex una, et Stephanum Gaubert ex altera, visis informationibus super commodo vel incommodo illius per fratrem Nicolaum Guérin, doctorem theologum et priorem Pontigniaci, auctoritate et commissione R. P. abbatis de dicto Pontigniaco et de Fonteneto, eiusdem monasterii de Escallariis ratione dicti Fonteneti patris et superioris immediati, factis, praesens generale Capitulum dat dicto domino de Pontigniaco auctoritatem approbandi, ratificandi et confirmandi, aut ad Capitulum generale referendi, prout sibi visum fuerit in plenaria, *etc.* 48.  Abbatibus de Caricampo, de Ursicampo, de Mortuomari et de Loco Dei, et cuilibet eorum in solidum, praesens generale Capitulum committit, ut diligenter inquirant super contractu inito et transacto inter abbatem et conventum de Frigidomonte ex una, et Florentium Le Vasser et Robertum Lebel agricolas, ex altera partibus, praesentibus annexo, ratione firmae de Beauregard, et fideliter referant in proximo generali Capitulo super illius confirmatione vel infirmatione, prout iuris erit et rationis, in plenaria, *etc.* COMMISSIONES AD VISITANDUM, ETC. 49.  Ne longa visitatoris absentia monasteria nostri Ordinis, quae sunt in Francia, graviora patiantur incommoda, audita flebili morte abbatis de Caroliloco, in locum illius abbatem de Frigidomonte, praesens generale Capitulum duxit subrogandum. Subrogans itaque per praesentes, dat praedicto abbati de Frigidomonte plenariam potestatem visitandi et reformandi omnia et singula Ordinis nostri utriusque sexus monasteria, cuiuscumque sint filiationis, quae praedictus abbas Caroliloci novissime defunctus solebat visitare, una cum monasterio de Loco Dei, quod certis ad ipsum moventibus causis substraxit [subtraxit] a commissione abbatis de Voto, et huic inseruit, et in illis auctoritate Capituli generalis corrigendi, puniendi … *etc. ut in forma delegationis consueta* … in omnibus et pro singulis praemissis agendis alium abbatem nostri Ordinis vel provisorem collegii S. Bernardi Parisiis in causa necessitatis substituendi ; insuper et visitandi dictum collegium S. Bernardi … *etc.* 50.  Item, expeditae sunt tres commissiones pro dominis primis iuxta tenorem diffinitionis generalis praeinsertae quae incipit : *Cum ex debitae*, et cuilibet servato ordine patriarum singulis dictis dominis distributarum, additum est quod sequitur : Hinc est quod nos Diffinitores praefati domino de Pontigniaco damus auctoritatem et mandatum speciale se in monasteria nostri praedicti Ordinis Cisterciensis, quae sunt in patria Nivernensi, ac in provinciis Bituricensi, Turonensi, Burdegalensi, Tolosana, Lugdunensi et Narbonensi conferendi, ibidemque visitandi, reformandi, … *etc. ut in forma consueta*. 51.  Eodem modo pro dominis de Claravalle et de Morimundo, mutatis mutandis. 52.  Iuxta diffinitionem praecedentis Capituli generalis ad continuationem commissionum pro visitationibus et contributionibus recipiendis factam, commissionem abbatis de Loco S. Bernardi ad visitandum aliquot monasteria monialium ultimam ei a piae memoriae Rmo novissime defuncto datam, praesens generale Capitulum continuat usque ad futuri Capituli vel Rmi dispositionem, addendo commissioni praedictae monasterium monialium de Valle S. Bernardi prope civitatem Diestch, in plenaria, *etc.* 53.  Idem, pro abbate de Molinis, ablato ei monasterio de Valle S. Bernardi prope Diestch et addito monasterio de Soleriis. 54.  Idem, pro abbate de Alna, nihil addito aut ablato ab eius commissione, tam pro commissione particulari quam pro vicariatu. 55.  Idem, pro abbate de Villari, nihil etiam addendo. 56.  Idem, pro abbate de Bona aqua, tam pro visitatione quam recipiendis contributionibus. 57.  Idem, pro abbate de Monte petroso, pro utroque. 58.  Idem, pro abbate de Boscheto, pro utroque. IUDICES 59.  Ad supplicationem honorabilis viri magistri Guillermi Le Grant, unius ex dominis Ratiociniorum regis, Divione, praesens generale Capitulum ordinat, quod abbas Frigidimontis Ordinis commissarius, cum provisore collegii S. Bernardi Parisiis, et aliis de collegii praedicti consilio, audient computationes magistri Ioannis Le Grant novissime defuncti, quibus auditis, convenient cum praedicto magistro Guillermo Le Grant, aut eius procuratore super summa ipsi quotannis persolvenda usque ad completam sibi debitorum, ratione successionis quam habet ad bona dicti magistri Ioannis quondam fratris sui solutionem, in plenaria, *etc.* SUFFRAGIUM 60.  Cum virtutum parens charitas nos astringat omnes, maxime Christi fideles, orationum et bonorum, quae fiunt in Ordine nostro participes facere, in his tamen praecipuum sibi vendicant locum, qui mutua charitate nos adiuvant suis eleemosinis, in restaurandis et reparandis ecclesiis nostris. Nos itaque spiritualibus huiusmodi officiis christifideles ad porrigendum manus adiutrices reparationi sacelli B. M. de Taillat, omnes qui de suis bonis ad praedicti sacelli restaurationem contulerint, omnium et singulorum bonorum spiritualium, videlicet missarum, *etc.* facit participes, *etc.* POTESTAS VENDENDI ET IMPIGNORANDI 61.  Exposuerunt nobis, seu exponi fecerunt provisor collegii S. Bernardi Parisiis et alii de consilio, redditus ex scacario Furnensi dicto collegio provenientes, causa bellorum frequenter ingruentium, saepenumero deperire. Quapropter ex ordinatione Capituli generalis, conceditur eis vendere praedictos redditus, ea tamen conditione, quod ex pecuniis inde provenientibus, alios similes emant in regno Franciae, in plenaria, *etc.* 62.  Venerabilibus abbati de Quinciaco, religiosisque ac conventui eiusdem impignorandi seu invadiandi ad certum tempus circiter decem arpenta pratorum suorum in finagiis Taulaii et Sancti Viminerii consistentium, necnon septemdecim libras turon. redditus super molendinis suis de Meso, dum tamen praedicta infra quinquennium reducantur, ac de huiusmodi redemptione infra praedictum tempus debite certioretur Capitulum generale, praesens generale Capitulum permissionem et facultatem impertitur, in plenaria, etc. ORDINATIONES QUAEDAM PRO HISPANIA 63.  Sententiam tandem a Capitulo generali latam in fratrem Petrum Quechal, quondam abbatem de Populeto, et a felicis recordationis Rmo novissime defuncto corroboratam, praesens generale Capitulum, in quantum opus est, confirmat et denuo statuit dictum fratrem Petrum ex nunc et in futurum non posse per quosdam Ordinis commissarios a carcere educi, nisi de speciali Rmi D. Cisterciensis et Capituli generalis mandato, in plenaria, *etc.* 64.  Praesens generale Capitulum ordinat litteras ad Caesaream Maiestatem suo nomine scribi, quatinus dignetur iubere ipsum Quechal a suis officiariis diligenter custodiri, nec quibusvis machinationibus ab ipso carcere egredi patiatur, in plenaria, *etc.* 65.  Conformiter ad diffinitionem anno elapso factam, praesens generale Capitulum inhibet particularia capitularia alicubi deinceps congregari, atque ideo revocat diffinitiones dudum factas per quas abbates quatuor regnorum Cataloniae, Navarrae, Arragoniae et Valentiae, in plenaria, *etc.* 66.  Contributiones, iuxta morem antiquum, deinceps a monasteriis situatis in quatuor regnis Hispaniae integre sine ulla diminutione solvi praesens generale Capitulum ordinat, et earum collectionem committit abbati de Populeto, una cum visitatione et reformatione eorumdem monasteriorum, qui tamen in partem oneris et levamen habebit, ut ex nunc si damus collegam et auxilium ad visitanda monasteria Arragoniae et Navarrae abbatem de Rota, in plenaria, *etc.* 67.  Iuxta antiquas diffinitiones nostras, praesens generale Capitulum ordinat abbates quatuor regnorum Hispaniae sine dissimulatione in posterum rigidius solito compulsum iri a commissariis ad mittendos aliquot suorum religiosorum, secundum facultates suorum monasteriorum, ad generalia studia ipsius Ordinis, in plenaria, *etc.* 68.  Praesens generale Capitulum abbati de Populeto dandi facultatem ducissis, comitissis et baronissis poscentibus pro sua devotione ingredi ipsum monasterium de Populeto, cum honesta comitiva ingrediendi et loca illius sacra visitandi facit potestatem, in plenaria, *etc.* 69.  Uniformitatem hucusque in Ordine laudabiliter, tum in ceteris tum in habitu, observari semper commendans, praesens generale Capitulum ordinat et in virtute salutaris obedientiae praecipit, quatinus abbates et religiosi Ordinis nostri in ipsis quatuor regnis Hispaniae extra sua monasteria egregientes, non incedant per oppida et loca famosa absque cucullis nigris, et habitu honesto et conformi Ordini, in plenaria, *etc.* 70.  Desolationi monasterii de Cambron in regno Arragoniae sibi succurrere volens, praesens generale Capitulum committit abbatibus de Populeto, de Rota et de Fitero, et duobus eorumdem in solidum, quatinus de huiusmodi monasterii de Cambron statu diligenter inquirant, ac per omnes iuris et iustitiae vias, invocato etiam si opus sit, brachii saecularis auxilio, pristinae integritati restituant, in plenaria, *etc.* 71.  Abbatibus de Populeto et de Rota, et eorum utrique in solidum, decisio dissidii inter abbatem et conventum monasterii de Petra ex una, et fratres Anthonium Terrer et Matheum Ascensio, monachos dicti monasterii ex altera partibus, committitur a praesenti generali Capitulo, ac dictis monachis sub poenis et censuris Ordinis inhibetur ne suum abbatem aut alium quempiam ad saecularia iudicia trahant, sed coram praedictis commissariis agant et defendant, in plenaria, *etc.* 72.  Fratri Ludovico Mongius, monacho monasterii de Petra, praesens generale Capitulum, in quantum opus est, permittit uti privilegio apostolico super ministeriis, officiis et beneficiis nostri Ordinis obtinendis, in plenaria, *etc.* 73.  Praesens generale Capitulum ad supplicationem nobis factam ex parte Petri ab Opila, qui certam summam pecuniarum quaeritur expendisse iussu fratris Michaelis Ambim, quondam abbatis Verolae, committit illius causae diffinitionem plenariam generali Ordinis commissario, in plenaria, *etc.* 74.  Ne propter viarum longitudinem, itinerum discrimina et varia pericula, quae ut plurimum sunt in mora, monasteria nostri Cisterciensis Ordinis in quatuor regnis Hispaniae sita graviora patiantur incommoda, placuit patribus Ordinis in praesenti Capitulo congregatis, procul absente Ordinis commissario, tam monachi quam moniales possint propinquiorem abbatem ad praesidendum suae electioni convocare, reservata tamen patri superiori vel eius commissario electionis sic factae, confirmatione, in plenaria, *etc.* REHABILITATIO 75.  Dilectum in Christo filium, fratrem Ioannem de Lassanas, presbyterum religiosum de Palatio, supplicantem ac veram poenitentiam et vitae emendationem promittentem a violenta clerici percussione a tempore quo modernus abbas suus fuit, ad illud monasterium de Palatio promotus, et a reiectione sui habitus regularis coram dicto abbate suo et missae celebratione eo in statu, reassumpto tamen prius dicto habitu suo, tum etiam quod multis vicibus a monasterio suo sine licentia recessit, unde ad se reversus et tandem poenitens, Ordinis gratiam et rehabilitationem, quantum illi opus est, veniam et remissionem implorat, ab omni irregularitatis et inhabilitatis macula, quam praemissorum intuitu incurrit, absolvimus et rehabilitavimus ut, praemissis non obstantibus, ad omnes Ordinis gradus, voces, actus et officia admitti possit et valeat. Omnibus igitur et singulis dicti monasterii ac aliis Ordinis nostri regularibus personis districtius inhibemus, ne illi occasione praemissorum improperare, aut eum super eisdem quovismodo molestare praesumat, in plenaria, *etc.* RESCISSIO CONTRACTUS 76.  Cum in male promissis fides sit rescindenda, abbatem et conventum de Pontigniaco a promissis et iuramento ratione contractus inter eos et Petrum Penillot, Ioannem Rabourdin, Petrum Guillaume, Ludovicum Moreau, Egidium Sin, Guilletum Durantum, Philippum Le Seurre, et eorum consortes, initi et facti de terra seu medietaria et firma de Chailleyo, de qua lis mota est et pendet indecisa inter dictas partes, in materia rescissionis contractus et decimarum aut aliter, absolvimus, ut suae ecclesiae praetensam per eos laesionem ratione dicti contractus sanare et damnum et incommodum arcere valeant, ac reparare via iuris et rationis, in plenaria, *etc.* * * * 77.  Ad supplicationem sororis Ioannae Darci, Margaritae Garnier et Barbarae de la Court, religiosarum B. M. de Consolatione, per quam nobis significaverunt se in carcere saeculari, et a laico iudice detineri, contra sanctiones canonicas et Ordinis nostri privilegia, habita matura deliberatione, ordinavimus praedictis sororibus de Ordine nostro iudicem, videlicet priorem Cistercii, ad faciendum eis processum, ideo rogamus dominum Baillivum Sancti Petri monasterii seu eius vices gerentem, velint unicuique sua iura servare remittendo praedictas supplicantes ad suum iudicem iam dictum, cum oneribus et informationibus earumdem, si quae sint, et rem aequam et iustam faciant. Et quoniam pauperes sunt iam saepius dictae religiosae, si velitis eas committere fidelitati praesentium latoris, fratris Petri Heliot, religiosi Sancti Martini Eduensis, Ordinis S. Benedicti, deducendas ad Cistercii priorem et vicarium Ordinis nostri utiliter earumdem gerent negotium, in plenaria, *etc.* 78.  Ad supplicationem abbatis de Loco Dei in Pontino super contractione quorumdam debitorum per fratrem Ioannem de Sarrus, quondam abbatem dicti loci, nunc autem abbatem de Lanneyo, factorum, quatinus ordinaremus seu diffiniremus satisfactionem fieri praedictorum debitorum creditoribus a praefato abbate de Lanneyo, qui ea contra canonicas sanctiones et Ordinis statuta fecit seu contraxit, statuimus, in plenaria, etc. 79.  Visis et auditis certis informationibus per abbatem Frigidimontis factis ex commissione domini Claraevallis, super vita et moribus quorumdam religiosorum monasterii de Loco Dei in Pontino, factis, dedimus commissionem iam dicto abbati Frigidimontis procedendi ad correctionem ipsorum religiosorum eosdem excommunicando, incarcerando, eliminando, transferendo, et omne aliud faciendo, quod vitiosorum emendationem requirit, in plenaria, *etc.* 80.  Cupientes providere laborantibus in vinea nostrae religionis, et audita supplicatione fratrum Ioannis Choquenxet, Ludovici Lefebure, monasterii de Lanneyo religiosorum, praecipimus in virtute obedientiae salutaris et sub poenis et censuris Ordinis, abbati de Lanneyo fratri Ioanni de Sarrus, quatinus iuxta antiquas diffinitiones eorum cuilibet det quotannis decem libras pro vestiario, aut eos, si ad praedictum suum monasterium redire voluerint, benigne suscipiat, iniungendo abbati de Frigidomonte, vicario generali, quatinus praesentem diffinitionem districtius executioni demandari faciat, in plenaria, *etc.* 81.  Fratri Ioanni Chardonnet, professo monasterii de Pontigniaco, praesens generale Capitulum ordinat, et in virtute salutaris obedientiae ac sub poenis ac censuris Ordinis praecipit, quatinus se infra quindecim dies conferat in monasterium Morimundi, facturus quod sibi iussum fuerit a R. domino Morimundi, in plenaria, *etc.* 82.  Audita supplicatione abbatis de Monte Sanctae Mariae, praesens generale Capitulum ordinat et diffinit sibi deduci contributiones dicti monasterii ac illius de Charitate pro tribus terminis praeteritis, dempto hoc praesenti, attenta summa centum et triginta seu quadraginta libr. turon. praefato abbati per Rmum defunctum debite et quittantia illius de praedicta summa in praesenti diffinitione facta, in plenaria, *etc.* 83.  Permittitur abbatissae et conventui monasterii Sanctae Hoyldae celebrare festum divae Margaritae, cum duobus missis et XII lectionibus, usque ad aliam Rmi vel Capituli generalis dispositionem, in plenaria, etc. CITATIO 84.  Primo abbati aut religioso nostri Ordinis in sacro presbyteratus ordine constituto, in virtute salutaris obedientiae praecipitur, alii vero non nobis subdito supplicatur, quatinus super hoc primo requisitus citet peremptorie et personaliter ad proxime futurum generale Capitulum, fratrem Ioannem Galechet, *quondam* abbatem de Elancio, responsurum ad ea quae ex parte promotoris causarum, et domini Igniaci vel sui procuratoris, dicto promotori adiuncti, fuerint proposita, sub poenis et censuris Ordinis, in plenaria, *etc.* * * * 85.  Et quoniam in dies emergunt seu emergere possunt varia Ordinis negotia, quae longius differre nequeant, ne aliqua ea de causa maneant indecisa in grave monasteriorum et personarum dispendium, praesens generale Capitulum pro huiusmodi negotiis in Ordine emergentibus auctoritatem ipsius Capituli generalis priori Cistercii pro tempore existenti committit, ea tamen conditione, quod si aliqua difficillima emerserint, praesertim concernentia commune bonum Ordinis, consulere non omittat dominos quatuor primos ; et hoc usque ad pacificam Rmi domini possessionem et administrationem, in plenaria, *etc.* 86.  Usque ad Rmi seu Capituli generalis aliam dispositionem solventur dispendia portarii collegii Parisiis consueta super redditus dicti collegii, in plenaria, *etc.* LITTERAE AD IMPERATOREM 87.  Serenissime Caesar semper Auguste, praemissis supplici commendatione cum orationibus et aliis quibuscumque obsequiis. — Quandoquidem nota est universis vestrae invictissimae Maiestatis aequitas, nos humillimi vestri oratores totius Cisterciensis Ordinis abbates, et hoc praesenti anno in Capitulo generali congregati, cum fiducia rogamus et supplicamus, dignemini officiariis vestris iubere, quatinus quidam nomine Petrus Quechal, antehac monasterii vestri de Populeto abbas, postmodum tamen exigentibus suis operibus pessimis, depositus, et in castro vestro Setabis obclusus ea qua valebunt diligentia custodiatur, alioquin nempe in magnam dicti monasterii ac religionis tam christianae quam monasticae iacturam foret eius egressus. Non aspernabitur generosissima vestra Maiestas per quam humilem supplicationem nostram, quinimo, ut speramus, ipsi gratiam, favorem et solitum auxilium praestabit, quam Omnipotens Deus serenissimam et invictissimam feliciter ac longaeve conservet, deprecamur iugiter. Ex diffinitorio Capituli generalis in Cistercio celebrati anno Domini 1541. — Humillimi supplicesque oratores vestri Diffinitores generalis Capituli Cisterciensis. — Serenissimae et Invictissimae Maiestati Caesareae. EXCUSATI A PRAESENTI CAPITULO GENERALI 88.  Abbates de Gratia Dei, s. th. pr., de Lococrescenti, de Villari, de Loco S. Bernardi, de Molinis, de Alna, de Aceyo, de Charoloco, s. th. pr., de Clarofonte, de Bullione, de Caheriis, de Iardineto, de Lucella, de Signiaco, de Valle clara, de Populeto, de Sanctis Crucibus, de Oliva, de Petra. * * * 89.  Quia propter agendorum multiplicitatem, *etc. ut in anno* 1506, *n°  30. 